  Анжелика Тихонова корреспондент 24-тӥ куартолэзе Глазкарын Сибирской урамысь нылпи поликлиникаез тупатъян ужъёс бере эскерон сямен усьтозы. Со сярысь «ВКонтакте» мерлыко вотэсысь бамаз карлэн тӧроез Сергей Коновалов ивортӥз. Поликлиникаез кема возьмам – отын Глазкарысь 6 сюрс пала тэшкылиос тазалыксэс эскеро Сергей Коновалов, Глазкарлэн тӧроезТупатъян ужъёс улсын нылпиослы поликлиникаысь укноосты но ӧсъёсты, ву гумыосты, вентиляциез но электроезъёсты воштӥзы. Озьы ик регистратураез паськытатӥзы, таза но висьыны усем пиналъёслы нимаз пыронъёс лэсьтӥзы. Со сяна, йӧллэсь сиён-юонъёс басьтӥсьёслы нимаз пырон радъязы. Поликлиникаын 69 кабинетъёс, соос пӧлын сюбег ӧрын ужась эмчиослы висъетъёс, процедураослы кабинет, УЗИ лэсьтыны кабинет, логопедлы но тазалыкез юнматӥсь физкультуралы. Соосты валамон, яркыт возьматӥсь пусъёсъя шедьтыны луоз. Поликлиникалэн борддоръёсаз нылпиослы дышетӥсь яркыт суредъёс лякылӥзы. Али поликлиникаын выль мебель пуктыло, кулэ луись ужан тӥрлык ваемзэс возьмаськом. Усьтон дырозь котырзэ умоятыны ужпум пуктӥ Сергей Коновалов, Глазкарлэн тӧроез Поликлиникаез Удмуртилэн но «Росатом» кун корпорацилэн огкыл гожтэмзылы луыса тупатъязы. Ужъёсты быдэстон понна оглом 40 миллион манет кутӥзы Пусъём, гужем шутэтскон вакыт кутскемен, педиатръёслэн но сюбег ӧрын ужась эмчиослэн ужан радлыксы воштӥське, соин ик вань кабинетъёс уз на усьтӥське. Сюбег ӧрын ужась эмчиос – невролог, ЛОР, офтальмолог, хирург, травматолог, кардиолог, логопед, физиотерапевт, тазалыкез юнматӥсь физкультураез нуись эмчи, УЗИ лэсьтӥсь ӧнерчи – Сибирской урамысь поликлиникаын нимаз ужан радлыкъя пиналъёсты учкозы. Тодэ вайытом, Удмуртиысь нылпиослы элькун эмъюртэ эпилепсиен но ЛОР висёнъёсын курадӟись пиналъёсты йӧнатыны 3 миллион манет тыр ужан тӥрлык басьтӥзы. Тегъёс: Тазалык нылпиос Удмуртия Глазкар тупатъянужъёс эмъяськонниос  